CELEX: 32018D1918
Language: lt
Date: 2018-12-04 00:00:00
Title: 2018 m. gruodžio 4 d. Tarybos įgyvendinimo sprendimas (ES) 2018/1918, kuriuo Jungtinei Karalystei leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių

7.12.2018   
               
               
                  LT
               
               
                  Europos Sąjungos oficialusis leidinys
               
               
                  L 311/30
               
            
         TARYBOS ĮGYVENDINIMO SPRENDIMAS (ES) 2018/1918
         2018 m. gruodžio 4 d.
         kuriuo Jungtinei Karalystei leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 16 ir 168 straipsnių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos sprendimu 2006/659/EB (2) Jungtinei Karalystei buvo leista taikyti specialią supaprastinimo priemonę (toliau – Priemonė), siekiant vienodo tarifo pagrindu nustatyti neatskaitomo pridėtinės vertės mokesčio (PVM) dalį, susijusią su tarnybinių automobilių, kurie naudojami ne vien tik verslo tikslais, degalų įsigijimo išlaidomis. Sistema, kuri yra neprivaloma apmokestinamiesiems asmenims, grindžiama automobilio išmetamu anglies dvideginio (CO2) kiekiu, kadangi šis kiekis yra proporcingai susijęs su degalų naudojimu, taigi su degalų įsigijimo išlaidomis;
                  
               
                     (2)
                  
                  
                     Sprendimas 2006/659/EB buvo pakeistas Tarybos įgyvendinimo sprendimu (ES) 2015/2109 (3), kurio galiojimas pasibaigs 2018 m. gruodžio 31 d.;
                  
               
                     (3)
                  
                  
                     Komisijos 2018 m. balandžio 27 d. užregistruotu raštu Jungtinė Karalystė paprašė leidimo toliau taikyti Priemonę iki 2020 m. gruodžio 31 d.;
                  
               
                     (4)
                  
                  
                     2018 m. birželio 11 d. raštu Komisija informavo kitas valstybes nares apie Jungtinės Karalystės prašymą. 2018 m. birželio 12 d. raštu Komisija pranešė Jungtinei Karalystei, kad turi visą prašymui apsvarstyti būtiną informaciją;
                  
               
                     (5)
                  
                  
                     kaip reikalaujama pagal Įgyvendinimo sprendimo (ES) 2015/2109 4 straipsnį, Jungtinė Karalystė pateikė ataskaitą apie specialios priemonės veikimą. Jungtinė Karalystė teigia, kad taikant šią tvarką PVM, susijusio su tarnybiniams automobiliams skirtų degalų įsigijimo išlaidomis, surinkimo procedūra tiek apmokestinamiems asmenims, tiek mokesčių administratoriui supaprastėjo;
                  
               
                     (6)
                  
                  
                     todėl Jungtinei Karalystei turėtų būti leidžiama taikyti Priemonę iki 2020 m. gruodžio 31 d.;
                  
               
                     (7)
                  
                  
                     nukrypti leidžianti priemonė neturės neigiamo poveikio Sąjungos nuosaviems ištekliams, gaunamiems iš PVM,
                  
               PRIĖMĖ ŠĮ SPRENDIMĄ:
         
            1 straipsnis
            Nukrypstant nuo Direktyvos 2006/112/EB 16 ir 168 straipsnių, Jungtinei Karalystei leidžiama nuo 2019 m. sausio 1 d. iki 2020 m. gruodžio 31 d. vienodo tarifo pagrindu nustatyti PVM dalį, susijusią su asmeniniais tikslais naudojant tarnybinius automobilius sunaudojamų degalų įsigijimo išlaidomis.
         
         
            2 straipsnis
            1 straipsnyje nurodyta mokesčio dalis išreiškiama fiksuotomis sumomis, nustatytomis remiantis tam tikros rūšies automobilių išmetamu CO2 kiekiu, kurios atspindi degalų sunaudojimą. Jungtinė Karalystė tas fiksuotas sumas kasmet patikslina, atsižvelgdama į vidutinės degalų kainos pasikeitimus.
         
         
            3 straipsnis
            Remiantis šiuo sprendimu nustatyta sistema apmokestinamiesiems asmenims nėra privaloma.
         
         
            4 straipsnis
            Šis sprendimas skirtas Jungtinei Didžiosios Britanijos ir Šiaurės Airijos Karalystei.
         
         
            Priimta Briuselyje 2018 m. gruodžio 4 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL L 347, 2006 12 11, p. 1.
         
            (2)  2006 m. rugsėjo 25 d. Tarybos sprendimas 2006/659/EB, leidžiantis Jungtinei Karalystei taikyti specialią priemonę, nukrypstančią nuo Direktyvos 77/388/EEB dėl valstybių narių apyvartos mokesčių įstatymų derinimo 5 straipsnio 6 dalies ir 11 straipsnio A skirsnio 1 dalies b punkto (OL L 272, 2006 10 3, p. 15).
         
            (3)  2015 m. lapkričio 17 d. Tarybos įgyvendinimo sprendimas (ES) 2015/2109, kuriuo leidžiama Jungtinei Karalystei taikyti specialiąją priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 305, 2015 11 21, p. 49).